b'\n_START_ARTICLE_\nNetwork Address Translation\n_START_SECTION_\nVirkem\xc3\xa5te\n_START_PARAGRAPH_\nN\xc3\xa5r man benytter NAT gir man nettverksenhetene i bedrifts- eller hjemmenettverket IP-adresser fra et av de tre IP-adresseomr\xc3\xa5dene som er reservert til fri bruk i private nettverk (192.168.x.x, 172.16.x.x til 172.31.x.x, og 10.x.x.x). Ruterens grensesnitt mot det interne nettverket f\xc3\xa5r \xc3\xa9n eller flere private IP-adresser, mens grensesnittet mot det eksterne nettverket, for eksempel Internett, f\xc3\xa5r \xc3\xa9n eller flere offentlige IP-adresser._NEWLINE_Trafikk som passerer ruteren p\xc3\xa5 vei ut til det eksterne nettverket f\xc3\xa5r avsenderadressen (og eventuelt ogs\xc3\xa5 avsenderporten) med en av ruterens offentlige IP-adresser. N\xc3\xa5r ruteren mottar en pakke utenfra, vil den sl\xc3\xa5 opp i en liste for \xc3\xa5 finne ut hvilken maskin p\xc3\xa5 det interne nettverket som egentlig skal ha den. Pakken blir s\xc3\xa5 p\xc3\xa5f\xc3\xb8rt korrekt mottakeradresse og -port og sendt ut p\xc3\xa5 det interne grensesnittet. Hvordan disse listene settes opp avhenger av typen NAT som brukes. De andre maskinene p\xc3\xa5 det eksterne nettverket vil se p\xc3\xa5 NAT-ruteren som sender og mottaker av all denne trafikken.\n_START_SECTION_\nEnkel NAT\n_START_PARAGRAPH_\nDersom ruteren har blitt tilordnet nok offentlige IP-adresser p\xc3\xa5 det eksterne netverket, kan de enkelte interne nettverksenhetene representeres ved sin egen offentlige adresse. Koblingen mellom intern og ekstern adresse kan v\xc3\xa6re statisk, eller de kan opprettes automatisk ved behov. Ruteren trenger derfor bare oversette avsenderadressen p\xc3\xa5 utg\xc3\xa5ende trafikk og mottakeradressen p\xc3\xa5 innkommende trafikk.\n_START_SECTION_\nNetwork Address Port Translation\n_START_PARAGRAPH_\nDersom ruteren bare har \xc3\xa9n offentlig IP-adresse, men flere maskiner p\xc3\xa5 det private nettverket som \xc3\xb8nsker \xc3\xa5 kommunisere med det eksterne nettverket samtidig, holder det ikke med bare \xc3\xa5 se p\xc3\xa5 IP-adressene. Dette er situasjonen for de fleste bedrifts- og hjemmenettverk som benytter NAT p\xc3\xa5 Internettforbindelsen. Network Address Port Translation (NAPT) oversetter b\xc3\xa5de IP-adresser og portnumrene brukt av TCP, UDP eller lignende protokoller som ligger p\xc3\xa5 laget over IP._NEWLINE_N\xc3\xa5r en maskin p\xc3\xa5 det interne nettverket kontakter en maskin p\xc3\xa5 det eksterne, vil ruteren tilordne denne kommunikasjonskanalen en port p\xc3\xa5 sitt eksterne grensesnitt. Pakkens interne avsenderadresse og -port erstattes s\xc3\xa5 med ruterens offentlige IP-adresse og det tilordnede portnummeret. Den eksterne maskinen vil sende sitt svar til ruterens IP-adresse og porten som den fikk foresp\xc3\xb8rselen fra. Ruteren vil ut fra mottakerporten kunne identifisere hvilken kommunikasjonskanal det er snakk om, og finne rett mottaker p\xc3\xa5 det interne nettverket._NEWLINE_Forbindelsene mellom eksterne portnumre og interne IP-adresser og portnumre kan v\xc3\xa6re statiske, dynamiske eller en blanding. Dynamiske forbindelser opprettes n\xc3\xa5r en intern maskin kontakter det eksterne nettverket, mens statiske settes opp av systemadministratoren. For at en maskin p\xc3\xa5 det eksterne nettverket skal kunne kontakte en maskin p\xc3\xa5 det interne nettverket, m\xc3\xa5 det v\xc3\xa6re satt opp en statisk kobling mellom et kjent eksternt portnummer og korrekt intern IP-adresse og portnummer. Dette er viktig dersom man \xc3\xb8nsker \xc3\xa5 kj\xc3\xb8re en webtjener, spilltjener eller peer-to-peer-programmer bak en NAPT-ruter.'